ວາລະສານ "The UNESCO Courier" ຂອງອົງການຢູເນັດສໂກສະຫະປະຊາຊາດໄດ້ຟື້ນຟູການພິມຈຳໜ່າຍໃນເດືອນເມສາປີນີ້ພາຍໃຕ້ການສະໜັບສະໜູນຂອງຈີນ ພາຍຫຼັງວາລະສານດັ່ງກ່າວໄດ້ຢຸດການພິມຈຳໜ່າຍເປັນເວລາ 5 ປີ ແລະຈະພິມຈຳໜ່າຍຕໍ່ 195 ປະເທດສະມາຊິກຂອງອົງການຢູເນັດສໂກດ້ວຍ 7 ພາສາ ເຊັ່ນ ຈີນ, ອັງກິດ ແລະຝຣັ່ງເປັນຕົ້ນ, ພ້ອມກັນນັ້ນຈະມີທັງສະບັບເປັນປຶ້ມແລະເປັນແບບເວັບໄຊ.
ທ່ານນາງອີຣິນນາ ໂບໂກວາ ເລຂາທິການໃຫຍ່ອົງການຢູເນັດສໂກກ່າວຢູ່ປັກກິ່ງໃນວັນທີ 13 ເດືອນນີ້ວ່າ, ວາລະສານ "The UNESCO Courier" ໄດ້ອອກແຮງໂຄສະນາທັດສະນະຄະຕິຂອງອົງການຢູເນັດສໂກແຫ່ງການຊຸກຍູ້ລັກສະນະຫຼາກຫຼາຍສີສັນຂອງວັດທະນະທຳ, ຊຸກຍູ້ການສົນທະນາລະຫວ່າງວັດທະນະທຳ ແລະບູລະນະວັດທະນະທຳສັນຕິພາບ ແລະຢຸດການພິມຈຳໜ່າຍໃນປີ 2012 ຍ້ອນຂາດງົບປະມານ.
ທ່ານນາງອີຣິນນາ ໂບໂກວາໄດ້ສະແດງຄວາມຂອບໃຈຕໍ່ການສະໜັບສະໜູນທີ່ເອື້ອຍເຟື້ອເພື່ອແຜ່ຂອງຈີນ ແລະເປີດເຜີຍວ່າຈະສົ່ງ ວາລະສານ "The UNESCO Courier"ສະບັບພາສາຈີນ ໃຫ້ສຳນັກງານອົງການຈັດຕັ້ງຕ່າງໆຂອງສະຫະປະຊາຊາດປະຈຳຈີນ ແລະສະຖານທູດປະເທດຕ່າງໆປະຈຳຈີນ ໂດຍບໍ່ເກັບຄ່າ.